Filozofski fakultet Univerziteta u Beogradu

Centar za saradnju sa UCL-om

Filozofski fakultet Univerziteta u Beogradu

u saradnji sa

UNIVERSITY COLLEGE, LONDON, London University

Osnovne studije istorije: multidisciplinarni program na engleskom jeziku

*Društvo, država, tranzicija - studije istorije, politike i privrede*

*(Society, State, Transition - History, Politics and Economy Studies)*

S T U D I J A I Z V O D LJ I V O S T I

U saradnji sa UCL SCHOOL OF SLAVONIC AND EAST EUROPEAN STUDIES (SSEES) Filozofski fakultet Univerziteta u Beogradu (FF) akreditovao je 2012. program master studija Država, društvo i tranzicija (DDT MA), jedan od prvih programa master studija na Univerzitetu u Beogradu koji se izvodi na engleskom jeziku. Master studenti SSEES programa Departmana za Istoriju International Masters in Economy, State & Society (IMESS) <http://www.ucl.ac.uk/www.imess.eu> imaju mogućnost, prema navedenom sporazumu, da drugu godinu studija pohađaju na DDT MA program, i steknu pravo na double degree ugovornih strana. (SSEES) je jedna od vodećih svetskih institucija posvećenih istraživanju Rusije, Baltika i Jugoistočne Evrope, pre svega istorije, jezika i ekonomije. Trenutno je na DDT programu četvrta generacija studenata koji su, u proteklim godinama, dolazili iz Velike Britanije, Nemačke, Francuske, SAD, Brazila, Kine i Grčke.

Na osnovu dogovora koji su sa UCL SSEES postigli prof. dr Ognjen Radonjić, doc. dr Isidora Jarić, prodekanica za nastavu FF, i doc. dr Haris Dajč, upravnik FF Centra za saradnju sa UCL-om, i Memoranduma o razumevanju čije je potpisivanje ponudio UCL, ovim obrazlažemo potrebu, svrhu i mogućnost izvođenja programa osnovnh studija istorije *Društvo, država, tranzicija - studije istorije, politike i privrede* (DDT BA) multidisciplinarnog programa na engleskom jeziku, koji je koncipiran u dogovoru sa SSEES i po ugledu na UCL program osnovnih studija (BA) History, Politics and Economics <http://www.ucl.ac.uk/prospective-students/undergraduate/degrees/history-politics-economics-ba/>

1. **UCL: osnovne činjenice i globalni rejtinzi**

UCL je vodeći univerzitet u Londonu, i treći po rangu u Velikoj Britaniji. Zaposleno je oko 11,000 nastavnika i ostalog osoblja, i upisano oko 38,000 studenata iz oko 150 država sveta. Osnovan je 1826, prvi je britanski univerzitet koji je upisivao studente bez obzira na klasno poreklo i veroispovest, i prvi koji je ženama omogućio jednaka prava.

Prema globalnom rangiranju koje obavlja organizacija University Ranking by Academic Performance (istraživanje kvaliteta i kvantiteta akademskih publikacija) UCL se nalazi na 5. mestu (<http://www.urapcenter.org/2016/university.php?q=University+College+London>).

Prema istraživanju QS World University Rankings® 2016-2017 (akademska reputacija, reputacija poslodavca, odnos studenata i broja nastavnika, citiranost i sposobnost privlačenja stranih studenata), UCL je 7. na svetu <https://www.topuniversities.com/universities/ucl-university-college-london#wurs>

Times Higher Education World University Rankings 2016-2017, na listi 980 najboljih svetskih univerziteta, UCL rangira na 15. mestu <https://www.timeshighereducation.com/world-university-rankings/university-college-london#ranking-dataset/589595>

Na Šangajskoj listi svetskih univerziteta UCL je na 17. mestu <http://www.shanghairanking.com/World-University-Rankings/University-College-London.html>

1. **Potrebe studenata i programski potencijali Filozofskog fakulteta u Beogradu**

Na Filozofskom fakultetu trenutno je akreditovano 10 programa osnovnih studija. Fakultet je po svojoj prirodi i strukturi multidisciplinarno organizovan, studentima svih nivoa studija nude se obavezni i izborni predmeti svih studijskih grupa, i predmeta koji se predaju na drugim fakultetima Univerziteta u Beogradu. Takođe se izučavaju tri klasična jezika (grčki, latinski, staroslovenski), i šest živih jezika (engleski, francuski, nemački, španski, italijanski, ruski). Osnovne studije istorije: Društvo, država, tranzicija - studije istorije, politike i privrede na engleskom jeziku koncipirane su upravo u skladu s navedenim stručnim potencijalima, potrebama naših studenata da se opredele i za multudisciplinarne osnovne studije koje bi ih usmeravale ka različitim profesijama i ažurnije koincidirale s tendencijama na tržištu rada i znanja, i koji bi podsticao njihovu saradnju sa univerzitetima kakav je UCL od osnovnih studija. Osnovna ideja ovog programa je efikasnije povezivanje potencijalnih studenata s FF i tržištem rada i znanja, ponuda novih profesionalnih i karijernih perspektiva. Uvažavanje klasično koncipiranih društveno-humanističkih nauka i studija ne podrazumeva odustajanje od prilagođavanja sve dinamičnijim potrebama u domenu ekonomije, finansija, javnih politika i tržišno orijentisanog restrukturiranja visokoškolskog obrazovanja.

Tendencije upisne politike na FF i interesovanje studenata u poslednjim godinama takođe ukazuju na potrebu ponude ovakvog programa. FF u poslednjih 10 godina beleži blagi pad broja prijavljenih studenata. Svi studijski programi FF (9 odeljenja, 10 studijskih programana sva tri nivoa) popunjavaju se u prvom upisnom krugu, ali samo studije psihologije i istorije svi studenti upisuju na osnovu prve iskazane želje. Odeljenja za istoriju i psihologiju zato nisu otvorena za „zajedničku listu“, a sva ostala odeljenja se popunjavaju sa zajedničke liste. Još uvek je, ipak, više prijavljenih potencijalnih studenata od raspoloživih mesta: FF ukupno upisuje 770 studenata, a prijavljuje se u proseku oko 1.200. U tom smislu se mogu podvući i značajni i programski i upisni potencijali FF.

1. **Mogućnosti i metodi implementacije**

Na preliminarnim razgovorima koji su se vodili prilikom pokretanja DDT MA, potom i programa koji se prezentuje u ovoj analizi, UCL SSEES je ukazao na potencijale i mogućnosti FF da izvodi ovakav program. UCL SSEES takođe smatra da bi pokretanje ovakvog programa na FF ohrabrio otvaranje novih sličnih multidisciplinarnih studija na oba univerziteta, i bio bi podsticajan za sam UCL.

U prilogu ove studije izvodljivosti dat je plan studija. U izvođenju studijskog programa učestvuju sledeći nastavnici:

Prof. dr Nikola Samardžić - Early Modern History, Modern History

Prof. dr Aleksandar Molnar - History of European Political Ideas

Prof. dr Dragica Vujadinović – Understanding Politics, I-II

Prof. dr Vladimir Ilić - Qualitative Research Methods

Prof. dr Milan Vukomanović - Religion and Politics

Prof. dr Dubravka Stojanović - The Rise of the Global World (1880-2017)

Prof. dr Danijela Stefanović- Frontiers of History, Antiquity Meets Globalization, The Classical Past and Destruction of Cultural Heritage.

Prof. dr Nenad Makuljević - Visual Culture, Politics and Nation Building in Southeastern Europe    
(19th-20th Century)

Prof. dr Danijel Sinani - Religion and Politics

Prof. dr Miloš Jagodić - Frontiers of History

Prof. dr Ognjen Radonjić - Introduction to Microeconomics, Introduction to Macroeconomics

Prof. dr Kristinka Ovesni - Knowledge Management and Organization Changes

Prof. dr Radina Vučetić - Propaganda in the 20th Century

Doc. dr Isidora Jarić - Qualitative Research Methods

Doc. dr Haris Dajč - Early Modern History, Modern History

Doc. dr Željka Manić - Basic Statistics

Doc. dr Marija Brujić - Migration in the European Union

Doc. dr Saša Ranđelović (Ekonomski fakultet u Beogradu) - Public Finances

Nastavnici koji su odlučili da ponude svoje kurseve na ovom programu govore tečno engleski, svi su proveli izvesno vreme na visokoškolskim ustanovama u Velikoj Britaniji ili SAD, održavaju redovne akademske i naučne kontakte s visokoškolskim i naučnim ustanovama u Velikoj Britaniji i SAD, svojim publikacijama dokazuju kompetencije za izvođenje predloženih obaveznih i izbornih kurseva, i raspolažu akademskim i životnim iskustvom u domenu osnovnog profesionalnog usmerenja zasnovanog na studijama istorije, politike i ekonomije.

Pokretanje ovog programa računa i na realan oporavak sektora osnovnog i srednjeg obrazovanja u kontinuitetu od 2000. Očekujemo nove generacije odrasle u miru i relativnom ekonomskom blagostanju, koje bi ovakva ponuda možda, u jednom segmentu potencijalne studentske populacije, više interesovala od klasičnih društveno-humanističkih studija usmerenih ili na nastavnička zvanja, ili na bazična naučna ili stručna istraživanja. Razvoj sektora usluga i IT sektora, javnih institucija i politika, diversifikacija ekonomskih aktivnosti, sve pomenute inovacije u političkoj, ekonomskoj i privetnoj svakodnevici nameću potrebu osmišljavanja novih usluga u visokom obrazovanju, namenjenih upravo prilagođavanju sve bržim promenama, pre svega u sektoru zapošljavanja, rada i u konkretnom domenu razvoja karijera. Od potencijalnih studenata očekujemo da svojim znanjima, interesovanjem i sposobnostima potvrde naše optimistične prognoze rezultata razvoja osnovnog i srednjeg obrazovanja u protekle dve decenije.

U konkretnoj implementaciji programa računamo na podršku resornog ministarstva, službi FF, Univerziteta u Beogradu i UCL-a. Saradnja sa UCL-om, od načelne podrške, trebalo bi da se odvija u domenu prepoznatljivosti studijskog programa istorije *Društvo, država, tranzicija - studije istorije, politike i privrede* zasnovanog na odgovarajućem programu UCL-a, u domenu naučne i stručne saradnje nastavnika i studenata oba univerziteta, u domenu razmene studenata i nastavnika, sve do sticanja prava na double degree završni status naših svršenih studenata.

1. **Zahtevi programa, troškovi, potencijalni problemi i izazovi**

U saradnji sa Upravom FF definisaće se prva upisna kvota studenata, u slučaju povoljne akreditacije studentskog programa. Upisivaće se pretežno samofinansirajući studenti. Podrška Ministarstva prosvete eventualnim budžetskim kvotama bila bi dobrodošla, ali nije predviđeno odvijanje studija na pretežno budžetskom principu. U saradnji sa Upravom FF i u skladu sa ostvarenom zaradom nastavnici na programu DDT BA biće honorisani na osnovu prekovremenog rada i potrebe da budu dodatno motivisani za izuzetan trud i zalaganje koje iziskuje nastava na engleskom. Program DDT BA predviđen je tako da donosi i dodatnu zaradu FF, i doprinosi rastu njegovog domaćeg i međunarodnog rejtinga. Samim tim nikakvi dodatni troškovi iz postojeće budžetske mase neće biti neophodni od trenutka pokretanja studijskog programa.

Ne očekuju se nikakvi posebni problemi. Biće potrebna promena odnosa i Uprave FF i svih studenata FF prema nastavnicima i studentima koji će na ovom programu biti suočeni s napornim radom i zalaganjem, koji podrazumevaju potencijalno približavanje, u toku narednih godina, radnim navikama i stručnim standardima nastavnika i studenata univerziteta kakav je UCL.

Najozbiljniji izazov ovog programa bio bi odnos nastavnika i studenata prema strukturi i dinamici tržišta rada i znanja. U Srbiji je primetan rast zaposlenosti u sektoru usluga, ali taj rast prati i rast javnog duga. Povoljna dugoročna okolnost za naše potencijalne studente bio bi optimistična prognoza razvoja institucija i mogućnosti zapošljavanja u međunarodnim institucijama i organizacijama. Iskustvo s programom DDT MA ukazuje na navedene perspektive, pošto je većina stranih studenata profesionalno ostala vezana za region Jugoistočne Evrope za koji vezju svoje buduće karijere.

1. **Projekcija ciljeva i uspeha programa**

Ciljevi programa DDT BA su sledeći:

* Profesionalni i karijerni razvoj podstaknt multidisciplinarnim studijama, jasno usmerenim u smislu sažimanja racionalnog istorijskog znanja i iskustva, osnova ekonomije i politike, i praktične obuke u osnovama naučnih istraživanja i obrade egzaktnih činjenica;
* Podsticaj drugim sličnim multidisciplinarnim studijama na Univerzitetu u Beogradu;
* Saradnja i razmena studenata i nastavnika FF sa UCL;
* Sticanje prava budućim generacijama svršenih studenata na double degree diplome (FF-UCL)
* Razvoj novih veština, profesija i karijera u skladu sa ekonomskim, društvenim i političkim razvojem, naročito u domenu javnih politika, ekonomskih aktivnosti, državnih, nevladinih ili međunarodnih organizacija.

Program DDT BA smatraće se uspešnim ukoliko:

* U prvih pet godina ostvari planirane kvote upisanih samofinansirajućih studenata;
* Tržište rada prepozna naše svršene studente u smislu sposobnih, ambicioznih i vrednih stručnjaka;
* Program bude sposoban da se vremenom prilagođava očekivanjima i zahtevima studenata, tržišta rada i jasnih tendencija promena u razvoju bazičnih naučnih istraživanja;
* FF i Univerzitet u Beogradu, zahvaljujući i ovom programu, održe trend rasta i uspona na svetskim listama rejtinga;
* UCL partneri budu zadovoljni saradnjom, tako da se ona razvija prema narednoj etapi ugovornog odnosa, odobravanjem double degree statusa svršenim studentima DDT BA.

Beograd, 27. februar 2017.

Centar za saradnju sa UCL-om,

prof. dr Nikola Samardžić